**Dôvodová správa**

Návrh Organizačného poriadku Inštitútu celoživotného vzdelávania STU (ďalej tiež „ICV STU“) je predložený na vedenie STU z dôvodu nevyhnutnosti zosúladenia skutočného stavu s právnym stavom, ktorý je v súčasnosti upravený v Organizačnom poriadku ICV STU zo dňa 1.6.2009.

Uvádzame nasledovné podstatné zmeny v návrhu nového Organizačného poriadku ICV STU, a to spôsobom porovnania s textom v súčasnosti platného a účinného Organizačného poriadku ICV STU s predloženým návrhom, so zdôvodnením uvedenej zmeny:

V novom znení OP ICV STU sa nenachádza rozpísaná definícia ďalšieho vzdelávania. Nachádza sa tu len odkaz na zákon č. 568/2009 Z.z. o celoživotnom vzdelávaní a o zmene a doplnení niektorých zákonov v znení neskorších predpisov, čo je postačujúce, pretože v prípade zmeny/doplnenia zákona by sme museli novelizovať aj text predmetného ustanovenia v tomto organizačnom poriadku.

Bol odstránený článok upravujúci skutočnosť, že Celoživotné vzdelávanie na STU okrem ICV STU môžu poskytovať aj iné súčasti STU. Predmetné ustanovenie nie je potrebné, nakoľko skutočnosť, že aj iná súčasť STU vykonáva celoživotné vzdelávanie musí byť predmetom organizačného poriadku tej – ktorej súčasti STU.

Bola odstránená časť ustanovení o poslaní ICV STU, nakoľko sa jedná o citáciu z OP STU. V prípade zmeny/doplnenia OP STU, by sa musel meniť/dopĺňať aj OP ICV STU. V texte sa odvolávame na OP STU.

Z pôvodného textu bola odstránená časť o možných formách vzdelávacích aktivít. Je to z toho dôvodu, že ide o vnútorné postupy a oprávnenie riaditeľa určiť spôsob vykonávania činností ním riadenej súčasti STU.

V novej organizačnej štruktúre sa nenachádza Rada ICV, ktorá už nie je aktívna a nevykonáva pôvodne ustanovené činnosti a nie je ju potrebné ani aktivovať, ani Oddelenie technickej pedagogiky, ktoré bolo preložené bez úpravy OP ICV STU na Ústav manažmentu STU (takisto bez úpravy OP Ústavu manažmentu STU), čím vznikol vážny rozpor medzi faktickým a právnym stavom. Súčasne došlo k zlúčeniu Jazykovej školy a Francúzskeho centra pod novú organizačnú zložku s názvom Jazykové centrum. Došlo k premenovaniu Oddelenia ďalšieho vzdelávania na Centrum vzdelávania. V novom OP ICV STU sú dôslednejšie a detailnejšie rozpracované činnosti a povinnosti jednotlivých organizačných zložiek. Organizačná schéma tvorí prílohu č. 1 predkladaného materiálu, čo je podstatnou náležitosťou preukázania opodstatneností prípadných organizačných zmien (napr. aj v prípade zmeny počtu pracovných miest s cieľom zefektívnenia činnosti).

Došlo k zjednodušeniu článku č. 5 „Uskutočňovanie celoživotného vzdelávania na ICV“. Časti, ktoré sme vypustili z pôvodného textu, upravuje zákon. V prípade zmeny/doplnenia zákona by sme museli novelizovať aj text predmetného ustanovenia v tomto organizačnom poriadku. V ostatnom ide o vnútorné záležitosti konkrétneho riadenia a výkonu činností IVC STU.

K zjednodušeniu prišlo aj v článku č. 6 „Hospodárenie a finančné zabezpečenie ICV STU“, nakoľko toto upravuje iný interný predpisu STU (konkrétne Organizačný poriadok STU).

OP ICV STU nie je umiestnený na web sídle STU medzi ostanými internými predpismi, nakoľko redaktori web stránky (zamestnanci PaOÚ) nemajú originál podpísaného OP ICV STU.